SPOROČILO KOMISIJE EVROPSKEMU PARLAMENTU IN SVETU

o skupnem poročilu Komisije in Ministrstva za finance ZDA o vrednosti posredovanih podatkov TFTP v skladu s členom 6(6) Sporazuma med Evropsko unijo in Združenimi državami Amerike o obdelavi in posredovanju podatkov o sporočilih glede finančnih plačil iz Evropske unije Združenim državam Amerike za namene programa za sledenje financiranja terorističnih dejavnosti

Pravna podlaga

V skladu s členom 6(6) Sporazuma med Evropsko unijo in Združenimi državami Amerike o obdelavi in posredovanju podatkov o sporočilih glede finančnih plačil iz Evropske unije Združenim državam Amerike za namene programa za sledenje financiranja terorističnih dejavnosti (v nadaljnjem besedilu: Sporazum), sta Evropska komisija in Ministrstvo za finance Združenih držav Amerike (v nadaljnjem besedilu: Ministrstvo za finance ZDA) pripravila skupno poročilo o vrednosti posredovanih podatkov programa za sledenje financiranja terorističnih dejavnosti (v nadaljnjem besedilu: skupno poročilo), „s posebnim poudarkom na vrednosti podatkov, shranjenih za več let, in ustreznih informacij, pridobljenih iz skupnega pregleda, izvedenega v skladu s členom 13“.

Postopkovni vidiki

Podrobnosti tega poročila sta skupaj določila Evropska komisija in Ministrstvo za finance ZDA, v skladu s členom 6(6) Sporazuma.

Evropska komisija in Ministrstvo za finance ZDA sta začela pogovore o podrobnostih, nalogah in metodologiji poročila decembra 2012. Ocenjevalni skupini EU in ZDA sta se 25. februarja 2013 srečali v Washingtonu, da bi razpravljali o pripravi poročila, in sklicali drugo srečanje v prostorih Europola v Haagu, 14. maja 2013. Med srečanjem v Haagu sta se skupini EU in ZDA srečali tudi s predstavniki Europola, da bi razpravljali o začetnih podatkih vseh strank in naslednjih korakih.

Na strani EU se je Evropska komisija sestala na tajnem srečanju s predstavniki držav članic 13. maja 2013. Države članice in Europol so zagotovili pisne prispevke, ki so bili upoštevani in proučeni pri pripravi tega poročila. S tem namenom je Europol izdal vprašalnik vsem zadevnim državam članicam z namenom zbiranja ustreznih informacij za svoj prispevek k temu poročilu. Namen vprašalnika je bil pridobiti trenutni pregled dodane vrednosti posredovanih podatkov programa za sledenje financiranja terorističnih dejavnosti (v nadaljnjem besedilu: TFTP) v zvezi s posebnimi primeri, ki so jih preiskovali pristojni organi v ustreznih državah članicah.

Med 1. februarjem in 24. majem 2013 je ocenjevalna skupina ZDA opravila razgovore s preiskovalci na področju boja proti terorizmu v različnih agencijah, proučila primere boja proti terorizmu, v katerih je bil uporabljen TFTP, in analizirala več kot 1 000 poročil TFTP, da bi ocenila vrednost informacij, pridobljenih prek programa TFTP.

Področje uporabe

Informacije za poročilo so posredovali Ministrstvo za finance ZDA, Europol in države članice. Poročilo je osredotočeno na uporabo posredovanih podatkov TFTP in na vrednost, ki jo imajo ti podatki v preiskavah na področju boja proti terorizmu v ZDA in EU. Poročilo vključuje več konkretnih primerov, v katerih so bili podatki TFTP, vključno s podatki, shranjenimi za več let, dragoceni v preiskavah na področju boja proti terorizmu, v ZDA in EU, preden je Sporazum 1. avgusta 2010 začel veljati in po tem. Poleg tega poročila so bili v okviru dveh skupnih pregledov, izvedenih februarja 2011 in oktobra 2012 v skladu s členom 13 Sporazuma, predstavljeni drugi primeri uporabnosti in vrednosti podatkov TFTP. Kot celota ti dejanski in konkretni nizi informacij pomenijo velik korak naprej pri nadaljnjem pojasnjevanju delovanja in dodatne vrednosti TFTP.

Poročilo opisuje tudi metodologijo ocenjevanja obdobij hrambe podatkov, v katere ni bilo vpogleda, na Ministrstvu za finance ZDA in njihov izbris.

Poročilo dokazuje, da imajo posredovani podatki TFTP, vključno s podatki, shranjenimi za več let, pomembno vrednost v boju proti terorizmu v ZDA, Evropi in drugod.

S tem sporočilom Komisija posreduje skupno poročilo v Prilogi Evropskemu parlamentu in Svetu.

PRILOGA

Skupno poročilo Komisije in Ministrstva za finance ZDA o vrednosti posredovanih podatkov TFTP v skladu s členom 6(6) Sporazuma med Evropsko unijo in Združenimi državami Amerike o obdelavi in posredovanju podatkov o sporočilih glede finančnih plačil iz Evropske unije Združenim državam Amerike za namene programa za sledenje financiranja terorističnih dejavnosti

k

Sporočilu Komisije Evropskemu parlamentu in Svetu

o skupnem poročilu Komisije in Ministrstva za finance ZDA o vrednosti posredovanih podatkov TFTP v skladu s členom 6(6) Sporazuma med Evropsko unijo in Združenimi državami Amerike o obdelavi in posredovanju podatkov o sporočilih glede finančnih plačil iz Evropske unije Združenim državam Amerike za namene programa za sledenje financiranja terorističnih dejavnosti

Povzetek

V skladu s členom 6(6) Sporazuma med Evropsko unijo in Združenimi državami Amerike o obdelavi in posredovanju podatkov o sporočilih glede finančnih plačil iz Evropske unije Združenim državam Amerike za namene programa za sledenje financiranja terorističnih dejavnosti (v nadaljnjem besedilu: Sporazum) sta Evropska komisija in Ministrstvo za finance Združenih držav Amerike (v nadaljnjem besedilu: Ministrstvo za finance ZDA) pripravila to skupno poročilo o vrednosti posredovanih podatkov programa za sledenje financiranja terorističnih dejavnosti (v nadaljnjem besedilu: skupno poročilo) „s posebnim poudarkom na vrednosti podatkov, shranjenih za več let, in ustreznih informacij, pridobljenih iz skupnega pregleda, izvedenega v skladu s členom 13“.

Informacije za poročilo so posredovali Ministrstvo za finance ZDA, Europol in države članice. Poročilo je osredotočeno na uporabo posredovanih podatkov programa za sledenje financiranja terorističnih dejavnosti (v nadaljnjem besedilu: TFTP) in na vrednost, ki jo imajo ti podatki v preiskavah na področju boja proti terorizmu v ZDA in EU. Poročilo vključuje več konkretnih primerov, v katerih so bili podatki TFTP, vključno s podatki, shranjenimi za več let, dragoceni v preiskavah na področju boja proti terorizmu, v ZDA in EU, preden je Sporazum 1. avgusta 2010 začel veljati in po tem. Poleg tega poročila so bili v okviru dveh skupnih pregledov, izvedenih februarja 2011 in oktobra 2012 v skladu s členom 13 Sporazuma, predstavljeni drugi primeri uporabnosti in vrednosti podatkov TFTP. Kot celota ti dejanski in konkretni nizi informacij pomenijo velik korak naprej pri nadaljnjem pojasnjevanju delovanja in dodatne vrednosti TFTP.

Poročilo opisuje tudi metodologijo ocenjevanja obdobij hrambe podatkov, v katere ni bilo vpogleda, na Ministrstvu za finance ZDA in njihov izbris.

Poročilo dokazuje, da imajo posredovani podatki TFTP, vključno s podatki, shranjenimi za več let, pomembno vrednost v boju proti terorizmu v ZDA, Evropi in drugod.

2. Ozadje

Program TFTP je ustanovilo Ministrstvo za finance ZDA kmalu po terorističnih napadih 11. septembra 2001, ko je začelo izdajati pravno zavezujoče naloge za predložitev ponudniku storitev sporočanja o finančnih plačilih za podatke sporočanja o finančnih plačilih, shranjenih v ZDA, ki se uporabljajo izključno za boj proti terorizmu in njegovemu financiranju. Do konca leta 2009 je ponudnik shranjeval vse ustrezne finančne informacije na dveh enakih strežnikih v Evropi in ZDA. 1. januarja 2010 je ponudnik začel uporabljati novo arhitekturo sporočanja, sestavljeno iz dveh procesnih območij – enega v ZDA in drugega v Evropski uniji. Za zagotavljanje neprekinjenega izvajanja TFTP pod temi novimi pogoji je bil med Evropsko unijo in ZDA potreben nov sporazum o tem vprašanju. Potem ko Evropski parlament prvotne različice Sporazuma ni odobril, je bila poleti 2010 po pogajanjih sprejeta popravljena različica. Evropski parlament je Sporazum odobril 8. julija 2010, Svet 13. julija 2010, veljati pa je začel 1. avgusta 2010.

Sporazum namenja pomembno vlogo Europolu, ki je odgovoren za sprejem kopije zaprosila za podatke (v nadaljnjem besedilu: zaprosilo), vključno z morebitno dodatno dokumentacijo, in preverjanje, da so zaprosila ZDA skladna z nekaterimi pogoji, določenimi v členu 4 Sporazuma, vključno s tem, da morajo biti zasnovana čim ožje, da se zahtevani podatki omejijo na najmanjši možni obseg. Ko Europol potrdi, da je zaprosilo skladno z navedenimi pogoji, je ponudnik, ki zagotovi podatke, pooblaščen in mora zagotoviti podatke Ministrstvu za finance ZDA. Europol nima neposrednega dostopa do podatkov, ki jih ponudnik posreduje Ministrstvu za finance ZDA in ne izvaja iskanj po podatkih TFTP.

Sporazum določa, da morajo biti iskanja po TFTP ozko zasnovana in temeljiti na predhodnih informacijah ali dokazih, na podlagi katerih se domneva, da obstaja povezava med osebo, na katero se nanašajo iskani podatki, in terorizmom ali njegovim financiranjem. V skladu s členom 12 Sporazuma iskanja po TFTP spremljajo neodvisni revizorji, ki lahko blokirajo in zahtevajo pojasnila o preširokih iskanjih ali drugih iskanjih, ki ne upoštevajo strogih zaščitnih ukrepov in nadzora iz člena 5 Sporazuma.

Člen 13 Sporazuma določa redne skupne preglede zaščitnih ukrepov, nadzora in določb o vzajemnosti, ki jih izvedejo skupine za pregled iz EU in ZDA, vključno z Evropsko komisijo, Ministrstvom za finance ZDA in predstavniki dveh organov za varstvo podatkov iz držav članic EU, vključujejo pa lahko tudi strokovnjake za varnost in varovanje podatkov ter osebe s pravosodnimi izkušnjami. Dva skupna pregleda sta že bila izvedena, tretji pa je načrtovan za leto 2014. Med vsakim od skupnih pregledov so bile proučene zadeve, v katerih so bile informacije, pridobljene prek programa TFTP, uporabljene za preprečevanje, preiskovanje, odkrivanje ali pregon terorizma ali njegovega financiranja.

Med prvim skupnim pregledom, izvedenim februarja 2011, je Ministrstvo za finance ZDA zagotovilo več (tajnih) primerov odmevnih zadev, povezanih s terorizmom, v katerih so bile uporabljene informacije, pridobljene prek programa TFTP. Poročilo o prvem skupnem pregledu priznava vrednost TFTP in navaja, da „število pridobljenih obveščevalskih podatkov od začetka programa in od začetka veljave Sporazuma kaže na stalno ugoden vpliv na preprečevanje in boj proti terorizmu in njegovemu financiranju po vsem svetu, zlasti v ZDA in EU“[1].

Med drugim skupnim pregledom Sporazuma, izvedenim oktobra 2012, je Ministrstvo za finance ZDA zagotovilo prilogo, ki vsebuje 15 konkretnih primerov posebnih preiskav na področju boja proti terorizmu, v katerih so se podatki TFTP izkazali za ključne[2]. Poročilo o drugem skupnem pregledu zaključuje, da se „ Europol in države članice vse bolj zavedajo vrednosti podatkov TFTP za preprečevanje in boj proti terorizmu in njegovemu financiranju v EU[3]“ ter imajo prek uporabe sporazumov o vzajemnosti „vedno več koristi od njega“[4].

Člen 6(6) Sporazuma določa, da Evropska komisija in Ministrstvo za finance ZDA najpozneje tri leta po začetku veljavnosti tega sporazuma pripravita skupno poročilo v zvezi z vrednostjo posredovanih podatkov TFTP, s posebnim poudarkom na vrednosti podatkov, shranjenih za več let, in ustreznih informacij, pridobljenih iz skupnega pregleda, izvedenega v skladu s členom 13.

3. Postopkovni vidiki

Podrobnosti tega poročila sta skupaj določila Evropska komisija in Ministrstvo za finance ZDA, v skladu s členom 6(6) Sporazuma.

Evropska komisija in Ministrstvo za finance ZDA sta začela pogovore o podrobnostih, nalogah in metodologiji poročila decembra 2012. 25. februarja 2013 sta se ocenjevalni skupini EU in ZDA srečali v Washingtonu, da bi razpravljali o pripravi poročila, in sklicali drugo srečanje v prostorih Europola v Haagu 14. maja 2013. Med srečanjem v Haagu sta se skupini EU in ZDA srečali tudi s predstavniki Europola, da bi razpravljali o začetnih prispevkih vseh strank in naslednjih korakih.

Na strani EU se je Evropska komisija 13. maja 2013 sestala na tajnem srečanju s predstavniki držav članic. Države članice in Europol so zagotovili pisne prispevke, ki so bili upoštevani in proučeni pri pripravi tega poročila. S tem namenom je Europol izdal vprašalnik vsem zadevnim državam članicam z namenom zbiranja ustreznih informacij za svoj prispevek k temu poročilu. Namen vprašalnika je bil pridobiti trenutni pregled dodane vrednosti posredovanih podatkov programa za sledenje financiranja terorističnih dejavnosti (v nadaljnjem besedilu: TFTP) v zvezi s posebnimi primeri, ki so jih preiskovali pristojni organi v ustreznih državah članicah.

Med 1. februarjem in 24. majem 2013 je ocenjevalna skupina ZDA opravila razgovore s preiskovalci na področju boja proti terorizmu v različnih agencijah, proučila primere boja proti terorizmu, v katerih je bil uporabljen TFTP, in analizirala več kot 1000 poročil TFTP, da bi ocenila vrednost informacij, pridobljenih prek programa TFTP.

Dva primera iz tega poročila sta vzeta iz zelo občutljivih preiskav, ki morda še potekajo. Zato so bile z namenom zaščite teh preiskav nekatere informacije odstranjene.

4. Vrednost posredovanih podatkov TFTP

Od začetka TFTP leta 2001 je program prispeval na desettisoče obveščevalskih podatkov in več kot 3000 poročil (ki vsebujejo več obveščevalskih podatkov TFTP) organom za boj proti terorizmu po vsem svetu, vključno z več kot 2100 poročili evropskim organom[5].

TFTP se uporablja za preiskovanje več najpomembnejših terorističnih napadov in načrtov zanje v preteklem desetletju, vključno z naslednjim:

V obdobju po sklenitvi Sporazuma:

· bombni napad na maratonu v Bostonu aprila 2013;

grožnje v zvezi s poletnimi olimpijskimi igrami v Londonu leta 2012; načrt za atentat veleposlanika Saudove Arabije v ZDA leta 2011; napadi na Norveškem julija 2011, ki jih je izvedel Anders Breivik, in napadi z avtomobili bombami na dan neodvisnosti v Nigeriji oktobra 2010.

Pred sklenitvijo Sporazuma:

napad na gledalce tekme svetovnega prvenstva v nogometu v Kampali v Ugandi julija 2010; hotelski napadi v Džakarti julija 2009; več ugrabitev in zajetij talcev, ki jih je izvedla teroristična skupina Al-Šabab – vključno z ugrabitvijo belgijskega plovila MV Pompei aprila 2009; napadi v Mumbaju novembra 2008; načrt Islamskega džihadističnega združenja za napad na cilje v Nemčiji septembra 2007; načrt za napad na letališče John F. Kennedy v New Yorku leta 2007; načrt za napad s tekočo bombo na čezatlantska letala leta 2006; bombni napadi v Londonu julija 2005; s terorizmom povezani umor Thea Van Gogha novembra 2005; bombni napadi na vlake v Madridu marca 2004 in bombardiranja na Baliju oktobra 2002.

Ocenjevalni skupini EU in ZDA sta se o vrednosti TFTP posvetovali z Europolom in Ministrstvom za finance ZDA. Preiskovalci na področju boja proti terorizmu navajajo, da TFTP zagotavlja edinstvene, zelo natančne informacije, ki imajo pomembno vrednost pri sledenju terorističnim podpornim omrežjem in odkrivanju novih načinov financiranja terorizma. V primerih, ko je o osebi, osumljeni terorizma, razen imena in številke bančnega računa malo znanega, lahko informacije, pridobljene prek programa TFTP, razkrijejo ključne informacije, vključno z lokacijami, finančnimi transakcijami in sodelavci. Edinstvena vrednost TFTP je v točnosti bančnih informacij, saj je nedvomno v interesu zadevnih oseb, da navedejo točne informacije in tako zagotovijo, da denar doseže svoj cilj.

Večina preiskav na področju boja proti terorizmu se zanaša na pridobivanje, izmenjavo in analizo velikih količin informacij iz več virov. Na podlagi izkušenj, povezanih z uporabo Sporazuma, sodelovanja z organi držav članic pri številnih preiskavah na področju boja proti terorizmu in splošne usposobljenosti v zadevah, povezanih s terorizmom in finančnimi informacijami, se podatkom TFTP pripisuje zelo visoka vrednost, saj so edinstven instrument za zagotavljanje pravočasnih, točnih in zanesljivih informacij, povezanih z domnevnimi dejanji financiranja in načrtovanja terorizma.

S preiskovalci na področju terorizma iz različnih agencij v ZDA, ki uporabljajo informacije, pridobljene prek programa TFTP in zagotovljene v skladu s Sporazumom, so bili opravljeni razgovori z namenom določanja vrednosti programa za njihove preiskave. Vprašani preiskovalci so se strinjali, da TFTP zagotavlja dragocene informacije, ki jih je mogoče uporabiti za odkrivanje in sledenje teroristom in njihovim podpornim omrežjem. Poleg tega navajajo, da TFTP zagotavlja ključen vpogled v finančna podporna omrežja nekaterih najnevarnejših terorističnih organizacij na svetu, vključno z Al-Kaido, Al-Kaido v deželah islamskega Magreba (AQIM), Al-Kaido na arabskem polotoku (AQAP), teroristično skupino Al-Šabab, Islamskim džihadističnim združenjem (IJU), Islamskim gibanjem Uzbekistana (IMU) in silami Kods Islamske revolucionarne garde (IRGC-QF) v Iranu. Ugotavljajo, da lahko na podlagi informacij, pridobljenih prek programa TFTP, odkrivajo nove tokove finančne podpore in prej neznane sodelavce, povezujejo slamnate organizacije in lažna imena s terorističnimi organizacijami, ocenjujejo/potrjujejo obstoječe obveščevalske podatke in zagotavljajo informacije, ki jih je mogoče uporabiti za nove cilje preiskave. Več vprašanih preiskovalcev meni, da jim informacije o finančnih transakcijah, pridobljene prek programa TFTP, omogočajo zapolnjevanje informacijskih vrzeli in odkrivanje povezav, ki jih v drugih virih ne bi opazili.

Teroristične skupine so od rednega denarnega toka odvisne iz različnih razlogov, ki vključujejo plačevanje izvajalcev in podkupnine, organizacijo potovanj, usposabljanje in iskanje novih članov, ponarejanje dokumentov, pridobivanje orožja in izvajanje napadov. Preiskovalci na področju boja proti terorizmu se pri preiskovanju in preprečevanju teh operacij zanašajo na več podatkovnih nizov. Kljub temu pa lahko obstajajo vrzeli v informacijah, ki preiskovalcem lahko preprečujejo popolno razumevanje teh omrežij. TFTP zagotavlja preiskovalcem točne podatke o sporočilih glede finančnih plačil, ki lahko vključujejo številke računov, bančne identifikacijske kode, imena, naslove, zneske transakcij, datume, naslove elektronske pošte in telefonske številke. Z uporabo teh informacij lahko preiskovalci začrtajo omrežja za finančno podporo terorizma in tudi odkrivajo prej neznane sodelavce. Na primer v nekem primeru iz leta 2012 je bilo na podlagi informacij, pridobljenih prek programa TFTP, ugotovljeno, da je bil znani domnevni terorist eden od podpisnikov računa organizacije, skozi katero je bilo izvedenih več sumljivih transakcij. Nadaljnji pregledi TFTP so razkrili tudi denarne tokove med to organizacijo in drugo družbo, osumljeno zagotavljanja materialne podpore drugim terorističnim skupinam na zadevnem območju.

Informacije, pridobljene prek programa TFTP, je mogoče uporabiti za pridobivanje obveščevalskih podatkov, ki pripomorejo k ugotavljanju in iskanju oseb, vključenih v teroristična omrežja, in pridobivanju dokazov o finančnih dejavnostih za namene terorističnih napadov. Osumljenca je na primer mogoče najti s preverjanjem, kdaj in kje je zaprl in/ali odprl nov bančni račun v mestu ali državi, ki ni njegovo zadnje znano prebivališče. To je dober pokazatelj, da se je oseba morda preselila. Vendar tudi ko osumljenec ne zamenja bančnega računa, temveč se preseli in še naprej uporablja stari račun (npr. prek e-bančništva), je mogoče ugotoviti spremembo lokacije na primer z ugotavljanjem plačil za določeno blago ali storitve (npr. za popravila, vzdrževanje ali druge dejavnosti, ki se ponavadi izvajajo, kjer oseba prebiva). Po zaslugi natančnosti podatkov TFTP je osumljence, tudi ko so ti zelo previdni pri svojih bančnih transakcijah, mogoče najti tudi prek plačil in nakupov njihovih bližnjih sodelavcev. TFTP lahko zagotovi ključne informacije o premikih domnevnih teroristov in naravi njihovih stroškov. Celo neaktivnost v smislu transakcij enega ali več bančnih računov, povezanih z domnevnim teroristom, je uporaben pokazatelj možnega odhoda osumljenca iz določene države.

Na podlagi TFTP je bilo mogoče pridobiti informacije o državljanih in prebivalcih ZDA in EU, osumljenih terorizma in njegovega financiranja, v tretjih državah, kjer na zaprosila za vzajemno pravno pomoč ni bilo pravočasnega odgovora. V nekem primeru iz leta 2010 je bil z uporabo TFTP najden prebivalec EU, osumljen kaznivega dejanja terorizma, ki je pred tem izginil iz EU. Izkazalo se je, da ima oseba nov bančni račun v državi na Bližnjem vzhodu. Nadaljnje preiskave so potrdile, da oseba v resnici prebiva v tej tretji državi, s čimer se je omogočilo usmerjanje preiskovalnih sredstev v podporo ustreznemu mednarodnemu nalogu za aretacijo.

V drugem primeru je bil TFTP uporabljen v preiskavi francoskega državljana Rašida Benomarija, domnevnega iskalca novih članov in zbiralca sredstev za Al-Kaido in Al-Šabab. Benomari je bil z dvema drugima sodelavcema Al-Šababa aretiran zaradi nezakonitega vstopa v Kenijo julija 2013. Benomari in njegova sodelavca so iskane osebe v EU zaradi obtožb, povezanih s terorizmom, in za Benomarijevo aretacijo je bilo izdano Interpolovo rdeče opozorilo. Informacije, pridobljene prek programa TFTP, so preiskovalcem zagotovile številko Benomarijevega bančnega računa in razkrile prej neznane finančne sodelavce. Ministrstvo za finance ZDA je po zaprosilu v skladu s členom 10 te informacije delilo z Europolom.

V več primerih so preiskovalci na področju boja proti terorizmu uporabili informacije, pridobljene prek programa TFTP, za zagotavljanje točnih in pravočasnih obveščevalskih podatkov, ki so pospešili preiskave na področju boja proti terorizmu. Na primer informacije, pridobljene prek programa TFTP, so bile uporabljene leta 2011 pri razkritju virov sredstev, ki sta jih uporabila Mansor Arbabsiar in IRGC-QF za načrt za atentat na veleposlanika Saudove Arabije v ZDA[6]. Z uporabo TFTP so preiskovalci odkrili transakcijo v višini 100 000 USD, poslano iz neiranske tuje banke v banko v ZDA, na račun osebe, ki jo je rekrutiral Arbabsiar za izvedbo atentata. Arbabsiar je bil aretiran, pozneje se je izrekel za krivega in bil obsojen na 25 let zapora.

TFTP je pripomogel tudi pri preiskavi Fronte Al-Nusrah (ANF), za katero so Odbor za sankcije Al-Kaide Državnega sveta Združenih narodov ter ZDA in EU ugotovili, da je lažno ime Al-Kaide v Iraku, zaradi česar je Organizacija združenih narodov ukazala obvezno zamrznitev vseh njenih sredstev po celem svetu. Od septembra 2011 je ANF prevzela odgovornost za več kot 1100 terorističnih napadov, v katerih je bilo ubitih in ranjenih več sto Sircev. Glede na informacije, pridobljene prek programa TFTP, je zbiralec sredstev za ANF na Bližnjem vzhodu prejel več kot 1,4 milijona EUR od leta 2012, ki so jih v različnih valutah darovali donatorji iz vsaj 20 različnih držav, vključno s Francijo, Nemčijo, Irsko, Nizozemsko, Španijo, Švedsko in Združenim kraljestvom. Preiskovalci na področju boja proti terorizmu iz ZDA so delili te informacije z globalnimi organi za boj proti terorizmu, vključno z organi v Evropi in na Bližnjem vzhodu. V vsaj enem primeru je tretja država zaprosila za dodatna iskanja TFTP za pomoč pri svoji nadaljnji preiskavi.

Ministrstvo za finance ZDA še naprej uporablja TFTP za preiskovanje teroristov iz EU, ki se usposabljajo v Siriji. Analitiki na področju boja proti terorizmu Ministrstva so izvedli iskanja TFTP za domnevna terorista Mohomoda Hasina Navaza in Hamaza Navaza. Brata Navaz so aretirali organi Združenega kraljestva v Doverju 16. septembra 2013, ko sta pripotovala iz Calaisa v Franciji, in ju obtožili kaznivih dejanj terorizma, vključno s potovanjem v tabor za usposabljanje teroristov v Siriji. Obveščevalski podatki, pridobljeni prek programa TFTP, so zagotovili informacije o transakcijah, vključno s številkami računov, zneski, datumi in morebitnimi sodelavci, vključno z domnevnim financerjem terorizma.

Teroristične organizacije uporabljajo več načinov za financiranje svojih operacij. Ti načini lahko vključujejo pranje denarja, nedovoljenega prometa s prepovedanimi drogami, tatvine in uporabo slamnatih organizacij za zbiranje sredstev. Informacije, pridobljene prek programa TFTP, lahko pomagajo preiskovalcem na področju boja proti terorizmu pri odkrivanju sredstev, ki jih teroristi in njihovi podporniki uporabljajo za financiranje svojih operacij. Teroristične organizacije pogosto uporabljajo slamnate organizacije za vzpostavitev zakonite poslovne prisotnosti, da se lahko izognejo sankcijam in uporabljajo globalni finančni sistem. Med informacijami, pridobljenimi prek programa TFTP, so ključni podatki – vključno z imeni, bančnimi identifikacijskimi kodami, zneski transakcij in datumi –, ki jih je mogoče uporabiti za povezovanje slamnatih organizacij s terorističnimi skupinami. Podrobnosti o transakciji med domnevno slamnato organizacijo in znanim teroristom lahko vsebuje informacije, ki jih preiskovalci potrebujejo za potrditev, da domnevno zakonita organizacija zbira sredstva v imenu teroristične organizacije. Poleg tega je z informacijami, pridobljenimi prek programa TFTP, mogoče odkrivati prej neznane slamnate organizacije ter posameznike, ki vodijo te organizacije, povezane s terorističnimi skupinami. TFTP je bil uporabljen za pridobivanje obveščevalskih podatkov za preiskovanje danes nedelujoče ameriške podružnice Dobrodelne družbe za socialno varnost, ki jo je ustanovil posebej označeni globalni terorist[7] Abd-al-Madžid Al-Zindani. Pokojni izvajalec AQAP Anvar Al-Avlaki je bil podpredsednik organizacije. Zvezni tožilci ZDA so dobrodelno organizacijo opisali kot slamnato organizacijo za podporo Al-Kaidi in Osami bin Ladnu. Informacije, pridobljene prek programa TFTP, so razkrile transakcije in sodelavce, povezane s to organizacijo.

Informacije, pridobljene prek programa TFTP, so pripomogle tudi k preiskavi iranske banke Saderat zaradi podpiranja terorizma. Banka Saderat je bila označena zaradi svojih nedovoljenih dejavnosti, zaradi česar so bila poleg drugih pristojnosti zamrznjena njena sredstva v ZDA in EU. Banko Saderat, ki je imela približno 3200 podružnic, je uporabljala iranska vlada za usmerjanje sredstev Hezbolahu in Hamasu. Od leta 2001 do 2006 je banka Saderat iz Centralne banke Irana prek podružnice v Londonu v podružnico v Bejrutu prenesla 50 milijonov USD za slamnate organizacije Hezbolaha v Libanonu, ki podpirajo nasilna dejanja. Informacije, pridobljene prek programa TFTP, so ključne za prizadevanja preiskovalcev na področju boja proti terorizmu, da bi izsledili finančne transakcije banke Saderat terorističnim skupinam in njene povezave s finančnimi institucijami, ki jih uporablja za izogibanje globalnim sankcijam.

Teroristične organizacije se pogosto poslužujejo zavajanja, da bi prikrile svoje nezakonite sheme financiranja. Informacije, pridobljene prek TFTP, so pripomogle k odkritju toka financiranja, ki ga je uporabljal Hezbolah za pranje denarja od trgovine z drogami za svoje operacije. V tej zelo zapleteni shemi je Hezbolah prodajal droge v Evropi in pral sredstva z rabljenimi avtomobili, kupljenimi v ZDA in nato prodanimi v Afriki. Dobiček od prodaje rabljenih avtomobilov se je pošiljal v Libanon in določene libanonske menjalnice. Ministrstvo za finance ZDA je ugotovilo, da je Hezbolah uporabljal menjalnice za prenos sredstev za izvajanje operacij ali za pošiljanje nazaj v ZDA za nakup več rabljenih avtomobilov. Tudi na začetku leta 2013 so informacije, pridobljene prek programa TFTP, omogočile preiskovalcem, da so odkrili tok denarja med Hezbolahom, nekaterimi menjalnicami in trgovinami z rabljenimi avtomobili v ZDA. Ministrstvo za finance ZDA je še vedno zaskrbljeno glede morebitne uporabe menjalnic za dostop do finančnega sistema ter dejavno spremlja obveščevalske podatke in izvaja ukrepe z namenom odkrivanja in preprečevanja uporabe finančnega sistem za podporo terorističnih dejavnosti.

Finančne transakcije lahko zagotovijo tudi informacije, ki jih preiskovalci na področju boja proti terorizmu potrebujejo za odkrivanje posameznikov, ki posredujejo pri usposabljanju teroristov. Teroristične organizacije potrebujejo sredstva, da sodelavcem omogočijo potovanja v tabore za usposabljanje. Te transakcije velikokrat pokažejo, kdaj se je domnevni terorist odločil, da postane dejaven in se poveže s skupino ali organizacijo. Prek programa TFTP lahko preiskovalci pridobijo informacije za boj proti terorizmu, ki jih potrebujejo za sledenje tem posameznikom, vključno z datumi potovanj, zneski transakcij, imeni, lažnimi imeni, lokacijami in kontaktnimi podatki. TFTP je bil na primer uporabljen za pridobivanje obveščevalskih podatkov v preiskavi posrednika Al-Šababa Omarja Avadha Omarja. Omar je posredoval pri financiranju Al-Šababa in domnevno pri pošiljanju tujih bojevnikov in zalog v Somalijo. Domnevno je bil vpleten v načrtovanje napada na gledalce tekme svetovnega prvenstva v nogometu v Kampali v Ugandi 11. julija 2010. Al-Šabab je prevzel odgovornost za ta napad, v katerem je bilo ubitih 74 ljudi. TFTP je zagotovil ključne informacije, ki so bile uporabljene za odkrivanje posameznikov v Omarjevem podpornem omrežju in odkrivanje prej neznanih računov. Omar je trenutno v zaporu in čaka na sojenje v Ugandi. Ministrstvo za finance ZDA ga je tudi označilo v skladu z Odredbo št. 13536, ki se uporablja v primerih ogrožanja miru, varnosti in stabilnosti v Somaliji.

Uporaba TFTP v državah članicah in v EU

Medtem ko so TFTP razvili organi v ZDA, ga lahko države članice in EU uporabljajo za svoje preiskave na področju boja proti terorizmu v skladu z določbami o vzajemnosti iz Sporazuma. V skladu s členom 10 Sporazuma lahko države članice, Europol in Eurojust zaprosijo za iskanje informacij, pridobljenih prek TFTP, ki ga Ministrstvo za finance ZDA nato izvede v skladu z zaščitnimi ukrepi iz člena 5. Poleg tega v skladu s členom 9 Sporazuma Ministrstvo za finance ZDA spontano posreduje ustrezne informacije, pridobljene prek TFTP, zadevnim državam članicam, Europolu in Eurojustu.

Od začetka veljavnosti Sporazuma se države članice vedno bolj zavedajo, da je TFTP na voljo kot preiskovalno orodje. Več držav članic in Europol redno uporabljajo informacije, pridobljene prek programa TFTP, in dragocene obveščevalske podatke, ki jih prejemajo. V zadnjih treh letih je bilo kot odziv na skupaj 158 zaprosil držav članic in EU v skladu s členom 10 prek programa TFTP pridobljenih 924 obveščevalskih podatkov[8].

Na primer v primeru Španije je bilo na podlagi skupaj 11 zaprosil v skladu s členom 10 pridobljenih 93 obveščevalskih podatkov o fizičnih in pravnih osebah, osumljenih, da so povezani s terorizmom ali njegovim financiranjem. Od 11 zaprosil so tri zadevala domače separatistične teroristične skupine: dve sta bili v zvezi s skupino ETA[9], za katero je bilo pridobljenih 25 obveščevalskih podatkov, in eno v zvezi s skupino Resistência Galega[10], za katero so bili pridobljeni štirje obveščevalski podatki. V zvezi z Al-Kaido je Španija poslala štiri zaprosila in pridobila 11 obveščevalskih podatkov, medtem ko je bilo za dve zaprosili v zvezi s Hezbolahom pridobljenih kar 27 obveščevalskih podatkov. Poleg tega je bilo na podlagi enega zaprosila v zvezi s separatistično skupino PKK[11] pridobljenih 19 obveščevalskih podatkov, na podlagi enega zaprosila v zvezi s preiskavo na področju boja proti terorizmu in širjenju orožja pa sedem obveščevalskih podatkov.

V istem obdobju so ZDA v skladu s členom 9 državam članicam in EU 23-krat spontano zagotovile ustrezne informacije in z njimi 94 obveščevalskih podatkov[12].

Naslednji primeri, ki jih je zbral in zagotovil Europol, prikazujejo, kako države članice uporabljajo TFTP in kakšni preiskovalni rezultati so bili pridobljeni prek iskanj, za katera se je zaprosilo v skladu s členom 10 Sporazuma[13]. Dopolnjujejo informacije iz oddelka 4 tega poročila, v katerem je uporabljenih tudi nekaj evropskih primerov za pojasnilo, kakšno vlogo imajo informacije, pridobljene prek programa TFTP, v preiskavah na področju boja proti terorizmu. Pri izbiri primerov in navedenih informacij je bilo treba upoštevati omejitve, določene v zahtevah o zaupnosti in varnosti.

Primer 1: Islamske teroristične dejavnosti

Teroristična skupina/organizacija: Islamske teroristične dejavnosti (neznana/neimenovana organizacija)

Opis primera: Preiskava proti 40-letnemu moškemu, za katerega se domneva, da je bil rekrutiran v tujo vojaško službo in članstvo v teroristični organizaciji. Ta moški je poleg tega osumljen, da pripravlja in/ali izvaja teroristične napade.

Povratne informacije države članice: Na podlagi zaprosila v skladu s členom 10 so obveščevalski podatki potrdili znane informacije, veljali so za najnovejše in vsebovali so nove povezave s terorizmom/kriminalom.

Časovni okvir obveščevalskih podatkov: 2008–2011.

Primer 2: Hamas

Teroristična skupina/organizacija: Hamas (Harakat al-Mukāvamah al-Islāmijjah, „Islamsko odporniško gibanje“) je palestinska sunitska islamska ali islamistična organizacija s povezanim vojaškim krilom, Brigadami Izz ad-Din al-Kassam, na območju Palestine. Evropska unija, Izrael, ZDA, Kanada in Japonska uvrščajo Hamas med teroristične organizacije.

Opis primera: Preiskava proti neprofitni organizaciji (NPO), za katero veljajo sankcije v skladu z zakonodajo države članice. Ta NPO je sestrska organizacija podobne NPO, ki deluje v drugi državi članici in za katero veljajo sankcije, ker je zagotavljala podporo Hamasu. Domnevalo se je, da je organizacija v preiskavi prek svoje sestrske organizacije zagotavljala pomembno finančno podporo Hamasu.

Povratne informacije države članice: Na podlagi zaprosila v skladu s členom 10 so obveščevalski podatki potrdili znane informacije in so veljali za najnovejše.

Sredstva, ki jih je zagotovila NPO, so bila zamrznjena pred zaprosilom v skladu s členom 10; vendar so bile „transakcije, odkrite prek programa TFTP, prijavljene Enoti za finančne informacije zaradi znakov pranja denarja in pozneje se je ugotovilo, da so namenjene zagotavljanju sredstev teroristični organizaciji“.

Časovni okvir obveščevalskih podatkov: 2011.

Primer 3: PKK

Teroristična skupina/organizacija: Delavska stranka Kurdistana (Partija Karkerên Kurdistan ali Parti Karkerani Kurdistan), splošno znana kot PKK, tudi kot KGK in pred tem kot KADEK (Kongres za svobodo in demokracijo Kurdistana) ali KONGRA-GEL (Ljudski kongres Kurdistana), je kurdska organizacija, ki se od leta 1984 z orožjem bori proti turški državi za samostojen Kurdistan ter kulturne in politične pravice za Kurde v Turčiji. Skupina je bila ustanovljena 27. novembra 1978 v vasi Fis, blizu mesta Lice, vodil pa jo je Abdullah Öcalan. Države in organizacije, vključno z EU, Organizacijo Združenih narodov, NATO in ZDA, skupino PKK uvrščajo med teroristične organizacije.

Opis primera: Preiskava proti državljanu EU, za katerega se domneva, da podpira Kongra-Gel/PKK. Osumljenec veliko potuje po tujini, vključno z več potovanji na varnostno občutljiva območja. Domneva se, da deluje kot zbiralec sredstev, financer ali posrednik za prepovedano teroristično organizacijo Kongra-Gel/PKK.

Povratne informacije države članice: Na podlagi zaprosila v skladu s členom 10 so obveščevalski podatki potrdili znane informacije ter razkrili prej neznane mednarodne povezave, stike in osumljence.

Ta primer je še vedno del aktivne preiskave, zato je za namene povratnih informacij mogoče navesti zgolj omejene nadaljnje informacije. Vendar je bilo na podlagi informacij, pridobljenih prek programa TFTP, finančne poizvedbe mogoče natančneje usmeriti na prej neznane sodelavce in lokacije, kar je omogočilo zapolnitev pomembnih informacijskih vrzeli, odprle pa so se tudi nove preiskovalne priložnosti. To je zlasti dalo poizvedbi mednarodno razsežnost, za katero se je prej domnevalo, vendar je ni bilo mogoče takoj odkriti, zato so se s tem potrdile znane informacije. To je po drugi strani omogočilo pomembne nadaljnje poizvedbe in napotitve k drugim organom pregona, kar zadeva glavno zadevno osebo in finančne sodelavce. Poudariti je treba, da je zelo malo verjetno, da bi se informacije, pridobljene prek programa TFTP, odkrile prek drugih kanalov, zato so v tej zadevi zelo koristile.

Časovni okvir obveščevalskih podatkov: 2004–2011.

Primer 4: IJU

Teroristična skupina/organizacija: Islamsko džihadistično združenje (IJU), najprej znano kot Islamska džihadistična skupina (IJG), je teroristična organizacija, ki je izvedla napade v Uzbekistanu in poskušala izvesti napade v Nemčiji. IJU so marca 2002 v plemenskih območjih Pakistana ustanovili tisti, ki so se odcepili od Islamskega gibanja Uzbekistana (IMU). Organizacija je odgovorna za neuspele napade v Uzbekistanu leta 2004 in na začetku leta 2005. Takrat je spremenila svoje ime iz Islamskega džihadističnega združenja v Islamsko džihadistično skupino. Po tem obdobju se je približala jedru Al-Kaide. Od svoje preusmeritve se organizacija osredotoča na načrtovanje terorističnih napadov v Pakistanu in Zahodni Evropi, zlasti v Nemčiji. Mirali v Južnem Vaziristanu je baza organizacije, kjer se usposabljajo zahodni rekruti za napade na zahodu.

Opis primera: Preiskava proti šestim posameznikom, osumljenim, da so člani teroristične organizacije IJU. Domneva se, da eden od osumljencev je ali bo potoval na sovražno ozemlje z namenom usposabljanja v zvezi s terorizmom. Za enega od njih se domneva, da je odgovoren za financiranje, iskanje novih članov in nezakonito priseljevanje v države članice. Trenutno prebivališče osumljenca je neznano.

Povratne informacije države članice: Na podlagi zaprosila v skladu s členom 10 so obveščevalski podatki potrdili znane informacije.

Poleg tega so obveščevalski podatki razkrili prej neznane informacije (račune v tujih bankah, naslove, telefonske številke itd.), neznane mednarodne povezave in prej neznane dodatne stike in osumljence. Veljali so za najnovejše.

Časovni okvir obveščevalskih podatkov: 2009–2012.

Primer 5: Teroristične dejavnosti Sikhov

Teroristična skupina/organizacija: Teroristične dejavnosti Sikhov (neznana/neimenovana organizacija)

Opis primera: Preiskava terorističnih dejavnosti Sikhov. Za posameznika in povezano poslovno strukturo se domneva, da sta zbirala večje vsote gotovine in izvajala prenose sredstev med več računi in lokacijami. Za ta denar se domneva, da se uporablja za podporo in celo naročanje dejanj terorizma.

Povratne informacije države članice: Na podlagi zaprosila v skladu s členom 10 so obveščevalski podatki potrdili znane informacije. Poleg tega so obveščevalski podatki razkrili prej neznane informacije (račune v tujih bankah, naslove, telefonske številke itd.), neznane mednarodne povezave in prej neznane stike in osumljence. Veljali so za najnovejše.

Obveščevalski podatki so omogočili natančnejšo oceno prej pridobljenih finančnih informacij v prihodnji poizvedbi. Ugotovilo se je zlasti, da je oseba na svojem bančnem računu (ali računih) imela velike vsote denarja, vendar izvor teh sredstev prej ni bil znan.

Obtožnica ni bila vložena, vendar je zaradi občutljivosti preiskave za namene povratnih informacij mogoče navesti zgolj omejene nadaljnje informacije. V tem primeru je bil TFTP uporabljen v zgodnji fazi zaradi suma, da ima zadevna oseba finančni odtis zunaj EU. Poizvedba TFTP je zagotovila hiter in podroben odgovor, kar je omogočilo odkritje mednarodne finančne dejavnosti in tujih poslovnih interesov, ki imajo pomembno informacijsko vrednost. Zato je bilo mogoče z večjo gotovostjo oceniti dejavnosti zadevne osebe v smislu ciljev preiskave in drugih informacij, ki so bile na voljo. Znova je zelo malo verjetno, da bi naravo finančnih povezav in transakcij, odkritih prek programa TFTP, odkrili prek drugih preiskovalnih kanalov, pridobljene informacije pa so veliko pripomogle k napredku preiskave in zgodnji oceni dejavnosti.

Časovni okvir obveščevalskih podatkov: 2007–2012.

Vrednost posredovanih podatkov TFTP, shranjenih za več let

Organi za boj proti terorizmu so ocenjevalnima skupinama ZDA in EU dokazali, da imajo finančni podatki, shranjeni za več let, znani kot zgodovinski podatki, pomembno vrednost v preiskavah na področju boja proti terorizmu. Zgodovinski podatki preiskovalcem omogočajo odkrivanje trendov financiranja, sledenje članstvom v skupinah in analizo metodologije. Po zaslugi točnosti podatkov TFTP lahko preiskovalci uporabijo finančne transakcije za sledenje teroristom in njihovim podpornikom po vsem svetu skozi več let. Od začetka veljave Sporazuma avgusta 2010 je bilo 45 % podatkov TFTP, ki so jih obravnavali analitiki, starih tri leta ali več.

Terorist lahko deluje v določeni državi več let. V določenem trenutku se lahko ta posameznik za izvajanje terorističnih operacij preseli v drugo državo. Spremeni lahko vse svoje prejšnje identifikacijske podatke, vključno z imenom, naslovom in telefonsko številko. Toda informacije, pridobljene prek programa TFTP, shranjene ob upoštevanju rokov iz člena 6, lahko povežejo posameznika s številko bančnega računa, ki ga je uporabljal pred tem. Tudi ko terorist odpre nove bančne račune, preiskovalci posameznika morda lahko povežejo z novim računom – in vsemi z njim povezanimi identifikacijskimi podatki –, in sicer tako, da sledijo transakcijam, povezanim z računi, za katere je znano, da jih uporablja organizacija omenjenega terorista. Preiskovalci, vprašani za namene tega poročila, so se dejansko strinjali, da bi skrajšanje obdobja hrambe podatkov TFTP na manj kot pet let povzročilo pomembno izgubo vpogleda v financiranje in operacije terorističnih skupin.

Informacije, pridobljene prek programa TFTP, so bile uporabljene pri sledenju transakcijam izvajalca IJU Mevluta Kara. Kar je članom IJU priskrbel več kot 20 detonatorjev. Januarja 2012 so ZDA Kara razglasile za posebej označenega globalnega terorista, zaradi česar so zamrznile vso njegovo premoženje v pristojnosti ZDA. Informacije, pridobljene prek programa TFTP, shranjene za več kot štiri leta, so bile uporabljene za pridobivanje obveščevalskih podatkov in sledenje transakcijam med Karom in njegovimi podporniki. Kar je vpleten v načrt za bombni napad na vojaške objekte ZDA in državljane ZDA v Nemčiji leta 2007. Trenutno ga išče vlada Libanona, za njegovo aretacijo in izročitev pa je bilo izdano rdeče opozorilo Interpola. Libanonska vlada ga je v odsotnosti obsodila na 15 let zapora zaradi poskusa ustanovitve celice Al-Kaide v Libanonu. Brez zgodovinskih podatkov preiskovalci ne bi mogli dobiti pomembnega vpogleda v Karove operacije.

Ministrstvo za finance ZDA je pregledalo več kot tisoč poročil TFTP, izdanih med letoma 2005 in 2012[14]. Analiza je pokazala, da je v obdobju sedmih let 35 % obveščevalskih podatkov, pridobljenih prek programa TFTP, vsebovalo podatke, shranjene za vsaj tri leta.

Poleg tega, da med obveščevalskimi podatki, pridobljenimi prek programa TFTP, prevladujejo zgodovinski podatki, pregled poročil TFTP med letoma 2005 in 2012 kaže na relativno pomembnost podatkov, shranjenih za več kot tri leta, v poročilih. Kot je prikazano v spodnjem grafu, je več kot 65 % poročil med letoma 2005 in 2012, ki so sestavljena iz obveščevalskih podatkov, pridobljenih prek programa TFTP, vsebovalo podatke TFTP, shranjene za več kot tri leta. V skoraj 35 % poročil je bila vsaj polovica virov za poročila zgodovinskih podatkov. Od leta 2010 je bilo kar 10 % poročil TFTP, ki so jih sestavili analitiki za namene preiskav na področju boja proti terorizmu, sestavljenih samo iz podatkov TFTP, shranjenih za več kot tri leta.

Odstotek poročil, ki vsebujejo podatke, shranjene za več kot 3 leta Odstotek poročil, v katerih podatki, shranjeni za več kot 3 leta, predstavljajo več kot 50 % obvešč. podatkov Odstotek poročil, v katerih podatki, shranjeni za več kot 3 leta, predstavljajo več kot 75 % obvešč. podatkov Odstotek poročil, v katerih je 100 % podatkov, shranjenih za več kot 3 leta

Zgodovinski podatki so bili ključni pri ugotavljanju virov sredstev in metodologije norveškega terorista Andersa Behringa Breivika. Dan po napadih 22. julija 2011, v katerih je bilo ubitih 77 oseb in ranjenih na stotine več, je Europol v zvezi z dogodki posredoval Finančnemu ministrstvu ZDA nujno zaprosilo v skladu s členom 10 Sporazuma. Istega dne je Ministrstvo za finance ZDA odgovorilo Europolu s 35 obveščevalskimi podatki, pridobljenimi prek programa TFTP, iz katerih so bile razvidne Breivikove obsežne finančne dejavnosti, ki so vključevale skoraj dvanajst držav, večinoma v Evropi, pa tudi ZDA in nekatere lokacije v tujini. Štirje od 35 obveščevalskih podatkov so vključevali finančne transakcije, izvedene v obdobju dveh let pred napadom, dodaten obveščevalski podatek pa je vključeval finančno dejavnost, ki je bila izvedena nekaj več kot tri leta pred napadi. Ostalih 30 obveščevalskih podatkov je vključevalo finančne transakcije iz obdobja od štiri do osem let pred napadi[15], ko je Breivik gradil svoje mednarodno finančno omrežje, ustanovil podjetje, ki je proizvajalo lažna potrdila o izobrazbi, znano tudi kot „diplomski mlin“, vzpostavil kmetijski obrat, v katerem je bilo mogoče pridobivati materiale za eksploziv, in sodeloval z nekaterimi sodelavci v drugih državah.

Ko so se napadi na Norveškem bližali, je Breivik očitno manj uporabljal mednarodni finančni sistem, morda zato, da ne bi pritegnil pozornosti. Kljub temu so starejši obveščevalski podatki, pridobljeni prek programa TFTP, omogočili preiskovalcem, da so hitro odkrili Breivikove tokove financiranja in metodologijo ter njegove stike in finančna sredstva v drugih državah, kar je bilo še zlasti pomembno v času, ko so organi poskušali ugotoviti, ali je deloval sam ali skupaj z drugimi neodkritimi izvajalci.

V eni od ostalih zadev, proučenih za namene tega poročila, so preiskovalci uporabili informacije, pridobljene prek programa TFTP, za sledenje več kot 100 transakcijam med domnevnim teroristom in podporniki v več državah v obdobju štirih let. Domnevni terorist je uporabljal račune v več državah z namenom zbiranja sredstev za podporo načrtov za morebitni napad. Nadaljnja preiskava transakcij je razkrila prej neznane sodelavce in podpornike.

Poleg tega so v več primerih, proučenih za namene tega poročila, preiskovalci lahko sledili transakcijam med terorističnimi skupinami, vključno z Al-Kaido, in novimi viri sredstev. V večini teh primerov so informacije, pridobljene prek programa TFTP in shranjene za več kot tri leta – in v veliko primerih več kot pet let za iskanja, izvedena pred brisanjem julija 2012 –, privedle do posebnih preiskav prej neznanih organizacij.

Tudi v ilustrativnih primerih preiskav na področju boja proti terorizmu v EU, vključenih v oddelek 5 tega poročila, so bili obveščevalski podatki, pridobljeni prek programa TFTP, stari nekaj let.

Hramba in brisanje podatkov

Sporazum vsebuje več določb v zvezi s hrambo in brisanjem podatkov. Člen 6(5) določa, da v času veljavnosti tega Sporazuma Ministrstvo za finance ZDA opravi redne in najmanj letne ocene z namenom odkrivanja podatkov, v katere ni bilo vpogleda in ki niso več potrebni za boj proti terorizmu ali njegovemu financiranju, ter da se podatki, ko so odkriti, trajno izbrišejo, takoj ko je to tehnično izvedljivo. S tem namenom se vsako leto opravita obširna revizija in analiza podatkov, v katere se je vpogledalo, in z vidika količine in kakovosti se analizirajo vrste in kategorije podatkov, tudi glede na geografsko regijo, za katere se je izkazalo, da so uporabni v preiskavah na področju boja proti terorizmu.

Revizija in analiza potekata v več stopnjah. Prvič, izvede se celovita ocena podatkov, v katere se je vpogledalo, da se določijo vrste sporočil in geografske regije, ki so najbolj in najmanj odzivne na iskanja TFTP. Drugič, vrste sporočil in geografske regije, iz katerih so bili podatki količinsko pridobljeni najmanjkrat, se proučijo, da se določi njihova kakovostna komponenta – in sicer, ali je relativno malo prejetih odgovorov vendarle vsebovalo informacije visoke kakovosti ali pa so te so imele posebno vrednost za namene preprečevanja, preiskovanja, odkrivanja ali pregona terorizma ali njegovega financiranja. Tretjič, tiste vrste sporočil in/ali geografske regije, ki se z vidika količine ali kakovosti v času ocenjevanja ne zdijo nujne za boj proti terorizmu ali njegovemu financiranju, se odstranijo iz prihodnjih zaprosil v skladu s členom 4. Če se takšne vrste sporočil in/ali geografske regije odkrijejo med podatki, v katere ni bilo vpogleda, jih Ministrstvo za finance ZDA izbriše v skladu s členom 6(1) Sporazuma.

V skladu s členom 6(5) Sporazuma Ministrstvo za finance ZDA opravi tudi redne ocene, da zagotovi, da obdobja hrambe podatkov ne postanejo daljša, kot je treba za boj proti terorizmu ali njegovemu financiranju. Redno se opravlja celovita ocena, sestavljena iz pogovorov s preiskovalci, pregledi preiskav na področju boja proti terorizmu ter ocene trenutnih terorističnih groženj in dejavnosti, skupaj z zgoraj omenjenimi letnimi pregledi prejetih podatkov, v katere se je vpogledalo, da se zagotovi, da so obdobja hrambe prejetih podatkov TFTP ustrezna za trenutna prizadevanja v boju proti terorizmu. Vse tri letne ocene, opravljene od začetka veljave Sporazuma, in trenutne ocene zaključujejo, da je trenutno petletno obdobje hrambe podatkov še vedno nujno za preiskave, pri katerih se uporablja TFTP.

Člen 6 Sporazuma tudi določa, da se vsi podatki, v katere ni bilo vpogleda (tj. podatki, ki niso bili pridobljeni prek programa TFTP kot del preiskave na področju boja proti terorizmu), prejeti pred 20 julijem 2007, izbrišejo najpozneje do 20. julija 2012. Ministrstvo za finance ZDA je izbris opravilo pred rokom, kar so potrdili neodvisni revizorji, ki jih je najel ponudnik med drugim skupnim pregledom[16].

Poleg tega Sporazum določa tudi, da se vsi podatki, v katere ni bilo vpogleda, prejeti 20. julija 2007 ali pozneje, izbrišejo najpozneje pet let po prejemu. Ministrstvo za finance ZDA je sprva nameravalo to določbo izvajati prek letnega izbrisa podatkov, v katere ni bilo vpogleda in za katere se v določenem letu izteče petletno obdobje[17]. Po pogovorih med drugim skupnim pregledom in na priporočilo skupine za skupni pregled EU je Ministrstvo za finance ZDA spremenilo svoje postopke in uvedlo dodatna brisanja z namenom zagotavljanja, da se izbrisi vseh podatkov, v katere ni bilo vpogleda, v celoti opravijo pred iztekom petletnega obdobja. Zato so bili vsi podatki, v katere ni bilo vpogleda in so bili prejeti pred 31. decembrom 2008, že izbrisani.

Zaključek

Informacije v tem poročilu jasno kažejo pomembno vrednost podatkov, pridobljenih prek programa TFTP, za preprečevanje in boj proti terorizmu in njegovemu financiranju. Pomembnost podatkov TFTP je prikazana z vpogledom v dejansko uporabo informacij, pridobljenih prek programa TFTP, v preiskavah na področju terorizma v ZDA in EU, navedenih pa je tudi več konkretnih primerov. Primerov, s katerimi je mogoče močno podpreti koristi TFTP, je še veliko več, vendar bi njihovo razkritje škodilo nezaključenim preiskavam. Informacije TFTP in njihova točnost omogočajo prepoznavanje in sledenje teroristom in njihovim podpornim omrežjem po vsem svetu. Osvetljujejo obstoječe finančne strukture terorističnih organizacij in omogočajo prepoznavanje novih tokov finančne podpore, prej neznanih sodelavcev in novih domnevnih teroristov. Informacije TFTP lahko pripomorejo tudi k ocenjevanju in potrjevanju obstoječih informacij, potrjevanju članstva osebe v teroristični organizaciji in zapolnjevanju informacijskih vrzeli.

V poročilu je proučena vrednost podatkov, shranjenih za več let, in intenzivnost njihove uporabe. Zgodovinski podatki lahko igrajo ključno vlogo v preiskavah posameznikov, ki pogosto skušajo skriti svojo identifikacijske podatke, vključno z imenom, naslovom in telefonsko številko. Vendar preiskovalci s podatki, pridobljenimi prek programa TFTP, morda lahko povežejo posameznika s prej uporabljano številko bančnega računa ter odkrijejo prave osebne podatke in njihove povezave. Glede na statistiko, ki je na voljo o poročilih TFTP, izdanih med letoma 2005 in 2012, je 35 % obveščevalskih podatkov, pridobljenih prek programa TFTP, vsebovalo podatke, ki so bili shranjeni za tri leta ali več. Ob upoštevanju edinstvene vrednosti zgodovinskih podatkov in njihove prevlade med obveščevalskimi podatki TFTP bi skrajšanje obdobja hrambe podatkov TFTP na manj kot pet let povzročilo pomembno izgubo vpogleda v financiranje in operacije terorističnih skupin.

V skladu z zahtevami iz člena 6 Sporazuma je Ministrstvo za finance ZDA izbrisalo vse podatke, v katere ni bilo vpogleda in so bili prejeti pred 31. decembrom 2008. Zaprosila za podatke se določijo na podlagi rednega in obširnega ocenjevanja odzivnosti določene vrste sporočil in geografske regije. Poleg tega Ministrstvo za finance ZDA opravi tudi redne ocene, da zagotovi, da obdobja hrambe podatkov ne postanejo daljša, kot je treba za boj proti terorizmu ali njegovemu financiranju.

Vzporedno s pripravo tega poročila se je na zahtevo Komisije v skladu s členom 19 Sporazuma EU in ZDA začelo posvetovanje v zvezi z obtožbami medijev o domnevni kršitvi pogojev Sporazuma s strani organov ZDA. Informacije, ki jih je zagotovilo Ministrstvo za finance ZDA v dopisih z dne 18. septembra in 8. novembra 2013 in na srečanjih na visoki ravni 7. oktobra in18. novembra 2013, so dodatno pojasnile izvajanje Sporazuma TFTP med EU in ZDA in niso razkrile nikakršne kršitve Sporazuma. Komisija in Ministrstvo za finance ZDA sta se dogovorila, da naslednji skupni pregled v skladu s členom 13 Sporazuma izvedeta spomladi 2014.

[1] Poročilo o prvem skupnem pregledu SEC(2011) 438 na str. 5.

[2] Poročilo o drugem skupnem pregledu SWD(2012) 454 na str. 38, Priloga IV.

[3] Poročilo o drugem skupnem pregledu na str. 15.

[4] Poročilo o drugem skupnem pregledu na str. 17.

[5] „Poročila“ se uporabljajo za izmenjavo informacij, pridobljenih prek programa TFTP, z državami članicami EU in organi tretjih držav, kar se je začelo precej pred Sporazumom TFTP leta 2010. „Obveščevalski podatek“ TFTP pomeni povzetek določene finančne transakcije, odkrite med iskanjem TFTP, ki je pomembna za določeno preiskavo na področju boja proti terorizmu. Vsako poročilo TFTP lahko vsebuje veliko obveščevalskih podatkov TFTP.

[6] IRGC-QF zagotavlja materialno podporo talibanom, libanonskemu Hezbolahu, Hamasu, palestinskemu Islamskemu džihadu in vrhovnemu vodstvu Ljudske fronte za osvoboditev Palestine. IRGC-QF zagotavlja terorističnim organizacijam tudi smrtonosno podporo v obliki orožja, usposabljanja in sredstev ter je odgovorna za več terorističnih napadov.

[7] Izraz „posebej označeni globalni terorist“ ali „SDGT“ pomeni posameznika ali subjekt, za katerega veljajo sankcije v skladu z Odredbo št. 13224, glavnim instrumentom vlade ZDA za sankcije proti terorizmu.

[8] Te številke veljajo od 20. avgusta 2013.

[9] ETA (Euskadi ta Askatasuna) – Baskovska domovina in svoboda.

[10] Resistência Galega – Galicijski odpor.

[11] PKK (Partija Karkerên Kurdistan) – Kurdska delavska stranka.

[12] Te številke veljajo od 22. avgusta 2013.

[13] Predstavitev teh primerov temelji na opisih, ki so jih zagotovile zadevne države članice.

[14] Poročila so bila naključno izbrana z namenom pridobitve reprezentativnega vzorca vseh poročil TFTP, izdanih med letoma 2005 in 2012. Kot je omenjeno zgoraj, lahko eno poročilo TFTP vsebuje več obveščevalskih podatkov TFTP.

[15] Podatki TFTP, starejši od pet let, so bili takrat še vedno na voljo, saj je bilo v skladu s členom 6 Sporazuma treba vse podatke, v katere ni bilo vpogleda, prejete pred 20. julijem 2007, izbrisati najpozneje do 20. julija 2012.

[16] Poročilo o drugem skupnem pregledu na str. 10.

[17] Poročilo o drugem skupnem pregledu na str. 10.